Henrik Sass Larsen (S), 2006-03-30:
Jeg mener ikke, at det at sætte boligejerne til at betale mere i skat og samtidig lempe på indkomstskatterne vil gøre det mere retfærdigt.
Det synes jeg ikke.
Hvis SF's ordfører har hørt det sådan i min tale, at jeg på et eller andet tidspunkt skulle være med på den idé, har han hørt forkert, for det er ikke Socialdemokratiets politik, det er ikke Socialdemokratiets udgangspunkt.
Det er ikke noget, vi bringer til forhandlingsbordet, at vi skal øge boligbeskatningen i det her land, for vi mener ikke, det er vejen frem at gøre det på den måde.
Hvis vi skal have nedbragt boligpriserne, hvis det er det, man går efter, f.eks. i det storkøbenhavnske område, er der en fornuftig ting at gøre, og det er at øge udbuddet af boliger.
Det, der er problemet i øjeblikket, er, at der har været et faldende udbud af boliger, som har givet det udslag, at efterspørgslen tilsvarende har presset priserne op.
Så det er den type tiltag, der er vejen frem, ikke at øge beskatningen.
Det er mægtigt, at hr. Jacob Jensen kræver noget, og han skal også nok få svar.
Se, hver evig eneste gang vi får øje på et sted, hvor der sker uhensigtsmæssigheder, snyd, bedrag, åbne huller i forhold til skattelovgivningen – den er konstant under udfordring – så vil vi påpege det, og vi vil gå ind og sige, at her skal der lukkes et skattehul eller en skattefidus.
Vi vil, for at der ikke skal være nogen som helst tvivl om det, fremlægge en åben og ærlig liste, hvoraf man klart kan se, hvor vi lige præcis agter at gribe ind, hvis vi får magt til det.
Så der behøves ikke at blive krævet meget mere i den forbindelse.
Den konservative ordfører kan bevare sit gode humør, hvis han som udgangspunkt var i sådan et, for det har vi fremlagt helt klart og tydeligt og sagt: Så såre vi finder skattehuller og skattefiduser, så såre vi konstaterer dem, sætter vi dem på en liste.
Så kan alle folk gå ind og kigge på, hvad det præcis er for nogle steder, vi mener skal lukkes ned.
Nej, det er ikke kørselsfradrag.
Nej, det er ikke alle de ting, som man ellers kunne finde på at nævne.
Beklager meget, den skræmmekampagne kan man ikke føre.
Vi lægger de her ting positivt, åbent, ærligt frem og forklarer, hvor det lige præcis er, vi ønsker at lukke de her ting.
Vi siger derudover, at for hver eneste gang vi henter en femøre på det her, laver vi tilsvarende skattelettelser i indkomstskatten eller sparer op til en skattereform med den hensigt.
Det er simpelt hen hele præmissen, hele målsætningen og hele konstruktionen i den måde, vi går ind i det på.
For vi tror nemlig ikke på, at den her regering er særlig god til selv at være proaktiv med hensyn til at gå ind og lukke mange af de her skattehuller.
Det har vi tidligere haft mange eksempler på, og det tror vi desværre også at vi skal få fremover.
Jeg tror, man er nødt til at tage den præmis med, at boligpriserne altså også kan begynde at falde igen.
En af grundene til, at boligpriserne er steget så meget i hovedstadsområdet, er jo i højeste grad, at man har fået nogle nye finansieringsformer, herunder at man ikke skal betale af på afdrag, hvilket gør, at udbuddet af boliger generelt er faldet ganske voldsomt.
Folk, som er eller har været i en skilsmissesituation eller noget andet, har nemlig haft mulighed for at blive i deres egen bolig.
Derfor er vores bud på, hvordan man får rettet op på den skævhed, hvis det er det, man er ude efter i forhold til det storkøbenhavnske område, at øge udbuddet af boliger, bygge nogle flere, bygge nogle boliger, som folk har råd til at sidde i.
Der er et spørgsmål, jeg ikke fik svaret på før, om, hvorvidt der skulle være forskel på overførselsindkomster og lønindkomster: Nej
det er ikke Socialdemokratiets mål, at der skal skabes øget ulighed der